|  |
| --- |
|  |
|  |
|  |
|  |

**Yleishyödyllisten yhteisöjen rahoituksen ja toiminnan kehittämisen parlamentaarinen neuvottelukunta; kokous 1/2023**

|  |  |
| --- | --- |
| Aika | Tiistai 5.12.2023 klo 9.31–10.45 |
| Paikka | Eduskunta, A-kabinetti 1&2 (ja Teams) |
| Läsnä | Laura Huhtasaari, Perussuomalaisten eduskuntaryhmä, puheenjohtaja  Milla Lahdenperä, Kokoomuksen eduskuntaryhmä, varapuheenjohtaja  Joona Räsänen, Sosiaalidemokraattinen eduskuntaryhmä Hilkka Kemppi, Keskustan eduskuntaryhmä Inka Hopsu, Vihreä eduskuntaryhmä Minja Koskela, Vasemmistoliiton eduskuntaryhmä Mikko Ollikainen, Ruotsalainen eduskuntaryhmä (Teams) Mika Poutala, Kristillisdemokraattinen eduskuntaryhmä ~~Harry Harkimo, Liike nyt -eduskuntaryhmä~~  Pysyvät asiantuntijat  Rosa Meriläinen, Kulttuuri- ja taidealan keskusjärjestö KULTA ry  Vertti Kiukas, SOSTE Suomen sosiaali ja terveys ry (Teams) ~~Minna Mäenpää, Suomen Hippos ry  Ilmari Nalbantoglu, Suomalaiset kehitysjärjestöt Fingo ry~~ Anna Munsterhjelm, Suomen nuorisoalan kattojärjestö Allianssi ry  Toni Ahva, Suomen Olympiakomitea ry  Lea Ryynänen-Karjalainen, Tieteellisten seurain valtuuskunta  Sihteerit  Tuula Lybeck, valtiovarainministeriö  Mari Karikoski, opetus- ja kulttuuriministeriö  Hannu Tolonen, opetus- ja kulttuuriministeriö  Carita Murto, sosiaali- ja terveysministeriö (STEA)  Tuija Laukkanen, maa- ja metsätalousministeriö  Kutsutut asiantuntijat  ~~Leena Rantala, valtiovarainministeriö~~  Mikko Lehtonen, valtiovarainministeriö  Niklas Wilhelmsson, oikeusministeriö |

PÖYTÄKIRJA

# Kokouksen avaaminen

Puheenjohtaja avasi kokouksen klo 9.31.

# Esittäytyminen ja läsnäolijoiden toteaminen

Puheenjohtaja totesi läsnäolijat, ja läsnäolijat esittäytyivät lyhyesti.

# Esityslistan hyväksyminen

**Päätös**: Hyväksyttiin 28.11.2023 päivätty esityslista kokouksen työjärjestykseksi.

# Pysyvien asiantuntijoiden nimeäminen

**Päätös**: Seuraavat henkilöt nimettiin neuvottelukunnan pysyviksi asiantuntijoiksi yleishyödyllisten yhteisöjen ehdotusten mukaisesti. Nimeämisessä otettiin huomioon naisten ja miesten välisestä tasa-arvosta annetun lain vaatimukset.

Pääsihteeri Rosa Meriläinen, Kulttuuri- ja taidealan keskusjärjestö KULTA ry  
Pääsihteeri Vertti Kiukas, SOSTE Suomen sosiaali ja terveys ry  
Toimitusjohtaja Minna Mäenpää, Suomen Hippos ry  
Johtaja Ilmari Nalbantoglu, Suomalaiset kehitysjärjestöt Fingo ry  
Toiminnanjohtaja Anna Munsterhjelm, Suomen nuorisoalan kattojärjestö Allianssi ry  
Toiminnanjohtaja Taina Susiluoto, Suomen Olympiakomitea ry  
Julkaisupäällikkö Sami Syrjämäki, Tieteellisten seurain valtuuskunta

# Pöytäkirjojen ja liitteiden julkaiseminen

**Päätös**: Hyväksytyt pöytäkirjat julkaistaan neuvottelukunnan hankesivulla (VM133:00/2023). Hyväksytyn pöytäkirjan liitteet julkaistaan myös pääsääntöisesti hankesivulla.

# Parlamentaarisen neuvottelukunnan kokouskäytännöt ja -suunnitelma

Neuvottelukunta perehtyi toimeksiantoonsa ja tehtäviinsä sekä edeltäneen, 16.2.2023 asetetun neuvottelukunnan (OM038:00/2023) valmisteluun Niklas Wilhelmssonin ja Tuula Lybeckin esittelyiden perusteella.

Keskustelussa tuotiin esille, että nyt asetetun neuvottelukunnan tehtävät eroavat aiemmin toimineen neuvottelukunnan tehtävistä. Koska rahoitusmalli muuttuu, neuvottelukunta ei tarkastele vain rahapelitoiminnan tuotoista rahoitettuja toimintoja tai niin sanottujen tuotonjakoministeriöiden myöntämiä valtionavustuksia, vaan myös laajemmin eri hallinnonalojen myöntämiä valtionavustuksia yleishyödyllisille yhteisöille, kuten yhdistyksille ja säätiöille (järjestöille). Todettiin, ettei neuvottelukunnan sihteeristöä ole syytä laajentaa, mutta neuvottelukunnan on tarpeen ja tarkoitus kuulla valmistelussaan esimerkiksi työ- ja elinkeinoministeriön, ulkoministeriön ja ympäristöministeriön asiantuntijoita. Neuvottelukunta voi tarvittaessa nimetä lisää pysyviä asiantuntijoita.

Neuvottelukunnan kokoussuunnitelmassa on otettava huomioon yleishyödylliset yhteisöt ja järjestöt valtionavustusten hakijoina ja saajina. Lisäksi on tunnistettava valtionavustustoiminnan hallinnonalakohtaiset erityispiirteet. Neuvottelukunta määrittelee keskeisiä käsitteitä ja tekee tarvittavia rajauksia seuraavassa kokouksessaan, mikä vaikuttaa esimerkiksi valtionavustuksia koskevien tietojen analysointiin ja raportointiin sekä neuvottelukunnan konkreettisiin tehtäviin kokoussuunnitelmassa.

Neuvottelukunnan tehtävien odotetaan olevan tarkkarajaisia, eikä neuvottelukunnan tarkoituksena ole ratkaista kaikkia valtionavustustoiminnan kehittämiseen liittyviä kysymyksiä. Neuvottelukunnan on seurattava politiikkatoimia ja eduskunnan päätöksiä, kuten valtionavustuksiin osoitettavien määrärahojen leikkaamista vaikutuksineen.

Neuvottelukunnan sihteeristö varmistaa, etteivät neuvottelukunnan tehtävät ole päällekkäisiä oikeusministeriön yhteydessä toimivan kansalaisyhteiskuntapolitiikan neuvottelukunnan (KANE) tehtävien kanssa. Neuvottelukuntien sihteeristöt tekevät yhteistyötä.

**Päätös**: Sovittiin neuvottelukunnan kokouskäytännöistä ja merkittiin kokoussuunnitelmasta käyty keskustelu tiedoksi. Neuvottelukunta päättää kokoussuunnitelmastaan helmikuussa 2024.

**Liite 1**: Pöytäkirjanote ja muistio

**Liite 2**: Kokouskäytännöt ja -suunnitelma

**Liite 2a**: Edellisen neuvottelukunnan valmistelu

# Valtionavustustoiminnan kehittäminen

Valtionavustustoiminnan kehittämis- ja digitalisointihanke eli valtionavustushanke (VM212:00/2018) toimii valtiovarainministeriössä 11.3.2019–31.12.2023 välisenä ai-kana. Valtiokonttori vastaa valtionavustuspalveluista ja tuottaa valtionavustustoiminnan analysointi- ja raportointipalveluja valtioneuvostolle.

Neuvottelukunta perehtyi valtionavustustoiminnan kehittämiseen ja valtionavustus-hankkeeseen sekä hankkeessa tehtyihin havaintoihin ja huomioihin järjestöille myönnettävistä valtionavustuksista ja niihin liittyvien käytäntöjen kehittämisestä ja yhdenmukaistamisesta Tuula Lybeckin ja Mikko Lehtosen esittelyiden perusteella.

Keskustelussa tuotiin esille, että valtionavustushankkeessa on muun ohella valmisteltu oppaita valtionapuviranomaisten tueksi, millä vahvistetaan entisestään valtionavustusten hallinnointia hyvän hallinnon ja taloudenhoidon mukaisesti. Oppaissa tuetaan myös valtionavustustoiminnan valvonnan järjestämistä – ennakollisesti ja riskiperusteisesti. Keskustelussa tuotiin esille näkemys, että valtionavustuksia käytetään vähän valtionavustuspäätösten ja valtionavustusten ehtojen ja rajoitusten vastaisesti.

Järjestöjä koskevia valtionavustuskäytäntöjä olisi mahdollista kehittää ja yhdenmukaistaa hallinnonalojen välillä. Kehittämisehdotuksia esitetään esimerkiksi valtiovarainministeriön hallintopolitiikan julkaisusarjassa julkaistuissa raporteissa (valtiovarainministeriön julkaisuja 2021:27; valtiovarainministeriön julkaisuja 2023:20) ja Valtiontalouden tarkastusviraston tarkastuskertomuksessa (9/2022).

**Päätös**: Merkittiin tiedoksi valtionavustustoiminnan kehittämisestä ja valtionavustushankkeesta käyty keskustelu.

**Liite 3**: Valtionavustustoiminnan kehittäminen

# Muut asiat

Muita käsiteltäviä asioita ei ollut.

# Seuraavan kokouksen valmisteleminen

Parlamentaarisen neuvottelukunnan seuraava kokous järjestetään helmikuussa viikolla 6 tai 7.

Neuvottelukunnalle toimitetaan joulukuussa 2023 alustavat kalenterivaraukset vuoden 2024 kokouksia varten.

# Kokouksen päättäminen

Puheenjohtaja päätti kokouksen klo 10.45.

Pöytäkirjan vakuudeksi

**Tuula Lybeck**, sihteeri

|  |  |
| --- | --- |
| Liitteet | Liite 1 Pöytäkirjanote ja muistio  Liite 2 Kokouskäytännöt ja -suunnitelma  Liite 2a Edellisen neuvottelukunnan valmistelu  Liite 3 Valtionavustustoiminnan kehittäminen |
| Jakelu | Yleishyödyllisten yhteisöjen rahoituksen ja toiminnan kehittämisen parlamentaarinen neuvottelukunta |
| Tiedoksi | Hankeikkuna (VM133:00/2023) |